SK Úradný vestník Európskej únie L 266/11

ROZHODNUTIE KOMISIE

z 29. júla 2004

o zavedení vzorového zdravotného certifikátu pre dovoz psov, mačiek a fretiek do spoločenstva na obchodné účely

(oznámené pod číslom dokumentu K(2004) 1947)

(Text s významom pre EHP)

(2004/595/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na smernicu Rady 92/65/EHS z 13. júla 1992, ktorá stanovuje požiadavky na zdravotný stav zvierat, ktorými sa riadi obchodovanie so zvieratami, spermiami, vajíčkami a embryami v spoločenstve a ich dovoz do spoločenstva, ktoré nepodliehajú požiadavkám na zdravotný stav zvierat, ktoré sú stanovené vo zvláštnych pravidlách spoločenstva, ktoré sú uvedené v prílohe A oddiel I smernice 90/425/EHS (1), a najmä na jej bod b) článku 17 ods. 2,

keďže:

(1) Smernica 92/65/EHS stanovuje požiadavky na zdravotný stav zvierat, ktorými sa riadi obchodovanie so zvieratami, spermiami, vajíčkami a embryami v spoločenstve a ich dovoz do spoločenstva.

(2) Nariadenie Európskeho parlamentu a Rady (ES) č. 998/2003 z 26. mája 2003 o požiadavkách na zdravotný stav zvierat, ktoré platia pre nekomerčné presuny domácich zvierat, a doplňuje smernicu Rady 92/65/EHS (2), stanovuje požiadavky na zdravotný stav zvierat, ktoré platia pre nekomerčné presuny domácich zvierat, a pravidlá, ktoré platia pre kontrolu tohto presunu. Jedným z cieľov tohto nariadenia je zabezpečiť jednotnosť pravidiel, ktoré platia pre obchodné a nekomerčné presuny zvierat, a zabrániť podvodom.

(3) Okrem toho nariadenie (ES) č. 998/2003 dopĺňa smernicu 92/65/EHS tak, že smernica stanovuje, že ak majú byť psy, mačky a fretky predmetom obchodu, musia spĺňať požiadavky, ktoré sú stanovené v tomto nariadení.

(4) Preto je vhodné prijať také pravidlá dovozu psov, mačiek a fretiek do spoločenstva na účel obchodovania, ktoré zodpovedajú pravidlám nekomerčného dovozu týchto zvierat pri dodržaní klinického vyšetrenia, ktoré vyžaduje článok 16 smernice 92/65/EHS.

(5) Je vhodné zaistiť, aby pravidlá a princípy, ktoré uplatňujú overujúci úradníci z tretích krajín, poskytovali dostatočné záruky. Preto by mal byť povolený dovoz iba tých psov, mačiek a fretiek do spoločenstva na účel obchodu, ktoré pochádzajú z krajín, ktoré sú uvedené v prílohe rozhodnutia Rady 79/542/EHS z 21. decembra 1976, ktorá uvádza zoznam tretích krajín alebo častí tretích krajín a ktorá stanovuje požiadavky týkajúce sa zdravia zvierat, verejného zdravia a veterinárnej certifikácie, na účely dovozu určitých živých zvierat a ich čerstvého mäsa (3) do spoločenstva, alebo v prílohe II nariadenia (ES) č. 998/2003.

(6) Vzorový certifikát pre nekomerčné presuny psov, mačiek a fretiek z tretích krajín bol stanovený rozhodnutím Komisie 2004/203/ES (4) v súlade s nariadením (ES) č. 998/2003. Preto je potrebné, aby bol zavedený vzorový certifikát pre dovoz psov, mačiek a fretiek do spoločenstva na účel obchodu.

(7) Nariadenie (ES) č. 998/2003 doplnilo článok 10 smernice 92/65/EHS na účel zosúladenia podmienok, ktoré sa uplatňujú pri obchodovaní so psami, mačkami a fretkami, s podmienkami, ktoré sa uplatňujú pri nekomerčných presunoch, a v dôsledku toho je potrebné zrušiť rozhodnutie Komisie 94/273/CE z 18. apríla 1994 o veterinárnej certifikácii na účely umiestňovania tých psov a mačiek na trh v Spojenom kráľovstve a Írsku, ktoré nemajú pôvod v týchto krajinách (5).

(8) Opatrenia stanovené v tomto rozhodnutí sú v súlade s názorom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Je potrebné, aby členské štáty povolili dovoz psov, mačiek a fretiek na účel obchodu podľa článku 16 smernice 92/65/EHS, pod podmienkou splnenia nasledujúcich požiadaviek:

a) pochádzajú z tretích krajín, ktoré sú uvedené v prílohe II rozhodnutia 79/542/EHS, alebo sú uvedené v paragrafe 2 časti B a časti C prílohy II nariadenia (ES) č. 998/2003;

b) sú vybavené certifikátom v súlade so vzorom, ktorý je stanovený v prílohe tohto rozhodnutia.

Takýto certifikát sa vyžaduje pri vstupe z akejkoľvek tretej krajiny, ako je uvedené v bode a) prvého odseku, do iného členského štátu, než Írsko, Švédsko a Spojené kráľovstvo, a z každej tretej krajiny, ktorá je uvedená v paragrafe 2 časti B a časti C prílohy II nariadenia (ES) č. 998/2003, pri vstupe do Írska, Švédska a Spojeného kráľovstva.

Článok 2

Rozhodnutie 94/273/ES sa ruší.

Článok 3

Toto rozhodnutie platí od 12. októbra 2004.

Článok 4

Toto rozhodnutie je určené členským štátom.

V Bruseli 29. júla 2004 Za Komisiu David BYRNE člen Komisie

(1) Ú. v. ES L 268, 14.9.1992, str. 54. Smernica naposledy zmenená a doplnená Aktom o pristúpení z roku 2003.

(2) Ú. v. EÚ L 146, 13.6.2003, str. 1. Nariadenie zmenené a doplnené nariadením Komisie (ES) č. 592/2004 (Ú. v. EÚ L 94, 31.3.2004, s. 7).

(3) Ú. v. ES L 146, 14.6.1979, s. 15. Rozhodnutie naposledy zmenené a doplnené rozhodnutím Komisie 2004/372/ES (Ú. v. EÚ L 118, 23.4.2004, s. 45).

(4) Ú. v. EÚ L 65, 3.3.2004, str. 13. Rozhodnutie zmenené a doplnené rozhodnutím 2004/301/ES (Ú. v. EÚ L 98, 2.4.2004, s. 55).

(5) Ú. v. ES L 117, 7.5.1994, s. 37. Rozhodnutie zmenené a doplnené rozhodnutím 2001/298/ES (Ú. v. ES L 102, 12.4.2001, s. 63).